Laihian Tyllijoella on reilun kuukauden ajan voinut ihmetellä noin 1300:sta rautalangalla yhteen liitetystä ruisolkipaalista tehtyä hulppeaa linnaa. Perjantaina paikalle saapuu sivullisen vaatimuksesta rakennustarkastaja.

Jouko Lehtinen rakensi Laihialle 200-neliöisen olkilinnan.

Linna on tarkoitettu erityisesti lasten iloksi.

Rakennustarkastaja tutkii linnan perjantaina.

68-vuotias Jouko Lehtinen on pohjalainen visionääri, jolta eivät ideat lopu. Miehen viimeisin väläys, 200-neliöinen olkipaalilinna, on tuonut Laihialle jo satoja ihmettelijöitä. Idean hulppeaan luomukseen Lehtinen sai jo 1980-luvulla vieraillessaan Saksassa.

- Näin siellä pellolla harmaaksi muuttuneita olkipaaleja. Näky jäi mieleeni, ja lamppu syttyi lopulta kotosalla ottaessani kossua. Keksin, että olkipaaleista saadaan Laihialle melkoinen vetonaula, Lehtinen kertoo.

Lehtisen idean pohjalta laadittiin 1990-luvulla suunnitelmat. Kunnan yliopistolla teettämä kartoitus arvioi luomuksen tekohinnaksi yli miljoona markkaa, mikä tiesi idean kuoppaamista. Tuolloinen laskelma saa Lehtisen hykertelemään, sillä mies tempaisi tuoreen komeuden pystyyn talkoolaisten avustamana 1940 eurolla.

- Olin saanut Pohjanmaan liitolta 2000 euron kulttuuripalkinnon. Tuumasin vuoden 2015 kesällä Mirja-vaimolleni, että tehdäänpäs rahalla olkilinna. Asiat johtivat lopulta käytännön töihin, ja nyt on sitten viimein valmista.

- Koska rahaa jäi käyttämättä 60 euroa, sillä paistellaan Tapaninpäivänä makkaraa linnan tuntumassa. Etäisyyttä täytyy kuitenkin jättää tarpeeksi, ettei koko komeus lähde savuna ilmaan, Lehtinen hymyilee.

Jouko Lehtinen kertoo tehneensä olkilinnan etenkin lapsia varten. KALLE LYDMAN

Lapsia varten

Lehtinen haluaa olkilinnalla tuoda iloa erityisesti lapsille. Heitä onkin riittänyt alueella, ja myös pihamaalla sijaitseva vipukelkka on ollut ahkerassa käytössä.

- Lapset ovat ristineet paikan muun muassa kummituslinnaksi ja satulinnaksi. Mieltäni lämmittää, että he tuntuvat tykkäävän.

- Toivon linnan tuovan iloa kaikille paikalle tuleville lapsille. Monilla perheillä ei ole varaa kalliisiin huvipuistolippuihin, mutta tähän linnaan ei ole pääsymaksua. Minulla on myös suunnitelmia erilaisia tapahtumia silmällä pitäen, mutta katsotaan niitä myöhemmin.

Lehtisen linnanmuureilla ei kuitenkaan saa kiipeillä.

- Se ei onnistu, siinä voisi sattua vahinko. Ei olisi hyvä asia, jos muurilta tipahtaisi linnan ympäri kiertävään vallihautaan, joka on kolmisen metriä leveä ja puolisen metriä syvä. Vallihaudassa on myös vettä, vaikka se on toki nyt jäässä.

Tarkastus odottaa

-Toivon linnan seisovan paikallaan monia vuosia, Lehtinen toteaa. Rakennustarkastaja käy perjantaina paikalla. KALLE LYDMAN

Lehtisen linna on nostanut pintaan monenlaisia tunteita. Olkirakennuksesta on myös tehty valitus, minkä vuoksi Laihian rakennustarkastaja tutkii luomuksen perjantaina. Linnanherra on asiasta ihmeissään.

- Ilmeisesti olen pahoittanut tällä jonkun mielen. Yksi vaikutin voi myös olla kateus. En tosin ymmärrä miksi lasten iloksi tehtyä linnaa pitää kadehtia.

- Taitaa myös olla niin, että jos tässä maassa aletaan syynätä kaikkea oljesta tehtyä, saattaa tarkastajilla olla pian kädet täynnä töitä, Lehtinen toteaa.

Lehtinen myöntää pahoittaneensa mielensä valituksen suhteen.

- Se teki pahan mielen, siinä ei ollut joulutunnelmasta tietoakaan. Tämä ei kuitenkaan ole missään nimessä rakennustarkastajan vika, hän tekee vain työtään. Toivon kuitenkin linnan seisovan paikallaan monia vuosia, Lehtinen toteaa.

Lehtisellä muhii mielessä jo muitakin suunnitelmia. Hänen idealaarinsa on pohjaton.

- Onneksi vaimo pitää jalkani maassa. Hän osaa tarpeen tulleen rauhoittaa tilanteen, Lehtinen hymyilee.